Milanello
45°42′25″N 8°50′00″E﻿ / ﻿45.706974°N 8.833394°E﻿ / 45.706974; 8.833394 Sportski centar Milanello (ili samo Milanello) jeste trening-kamp italijanskog nogometnog kluba AC Milana. Sagrađen 1963, Milanello ima površinu od 160.000 m2, uključujući i borovu šumu i malo jezero. Nalazi se u provinciji Varese, između Carnaga, Cassana Magnaga i Cairatea, oko 40 km sjeverozapadno od Milana. Milanello trenutno nije važan samo za AC Milan već i za cijeli nogometni sistem u Italiji. To je i bio cilj Andree Rizzolija, koji ga je odlučio sagraditi. Ovaj kamp često je koristio Italijanski nogometni savez za pripreme nacionalnih selekcija za važna takmičenja, kao, npr, za evropska prvenstva 1988, 1996. i 2000. U kampu se nalazi 6 normalnih nogometnih terena, 1 s vještačkom travom (35 x 30 m), 1 natkriveni teren s vještačkom podlogom i mali teren nazvan "kafez" budući da je igralište okruženo zidom visine 2,3 m, a kao krov je postavljena ograda na visini od 2,5 m. Unutar "kafeza" igra nikad ne prestaje i lopta se stalno drži u pokretu kako bi se poboljšala brzina pokreta. Oko 1.200 m duga staza koja prolazi kroz šumu na različitim nadmorskim visinama koristi se tokom sezone za kondicijske trenige igrača (trčanje i biciklizam), kao i za oporavak povrijeđenih igrača. Glavna zgrada kompleksa je dvospratnica (plus podrum) u kojoj su smješteni uredi, sobe za igrače, soba za pres-konferencije, TV-soba, sala za sastanke, sala za bilijar, praonica veša, bar, kuhinja, 2 trpezarije, medicinski centar itd. Do glavne zgrade nalazi se "gostinjska zgrada", u kojoj živi i nekoliko igrača iz omladinskih timova. Ovi mladići, koji dolaze iz raznih dijelova Italije i inozemstva, idu u školu poput svih drugih tinejdžera, a popodne imaju treninge na terenu koji im bude učinjen dostupnim. Maskota AC Milana također nosi ime Milanello.